Сом мин 50 иратынущ балли 100 зиIэхэм
ЕджапIэхэр
Къэбэрдей-Балъкъэр къэрал университетым щIэтIысхьэнухэм я дэфтэрхэр къаIихын щIидзащ мэкъуауэгъуэм и 20-м. Мы махуэхэм абыхэм я бжыгъэр цIыху 4421-рэ хъуащ.
ЕджапIэ нэхъыщхьэм щIэтIысхьэнухэм Iэмал яIэщ «Къэрал Iуэхутхьэбзэхэр» порталыр къагъэсэбэпу я дэфтэрхэр электроннэу ирагъэхьыну, арщхьэкIэ апхуэдэ гупыж зыщIар 35 къудейщ, нэхъыбэм яфIэкъабылщ комиссэм езыхэр IущIэну.
КъБКъУ-м и приёмнэ комиссэм зэрыщыжаIэмкIэ, ныбжьыщIэхэм IэмалыфI ягъуэтащ чэзум хэмыту, компьютеркIэ зыхуей еджапIэр, зыхуеджэну IэщIагъэр къыхахыну, апхуэдэуи сервисым къыщащIэфынущ ятыну экзаменхэр зыхуэдэр икIи, я мурадым зихъуэжмэ, бадзэуэгъуэм и 29 пщIондэ абдеж дыдэ хуэфащэ тхыгъэ еджапIэм ирагъэхьыну хуитщ.
Дэфтэрхэр къеIыхыныр къызэгъэпэщынымкIэ управленэм и унафэщI Табыщ Тимур зэрыжиIэмкIэ, IэщIагъэ щрагъэгъуэт курыт еджапIэхэм нэхъыбэу щIэупщIэ щызиIэр медицинэмрэ хъыбарегъащIэ технологиехэмрэ хуеджэнырщ (Медицинэ колледжымрэ ХъыбарегъащIэ технологиехэмрэ экономикэмкIэ колледжымрэ).
ЕджапIэ нэхъыщхьэхэм я гугъу пщIымэ, дэфтэр нэхъыбэ зратахэм ящыщщ КъБКъУ-м и медицинэ факультетыр, ХуитыныгъэмкIэ, экономикэмрэ финансхэмкIэ, ИнформатикэмкIэ, электроникэмрэ робототехникэмкIэ, Социально-гуманитар институт­-хэр.
Къыхэгъэщыпхъэщ, КъБКъУ-м Урысейм и щIыналъэ 45-мрэ къэрал 45-мрэ щыщ щIалэгъуалэ зэрыщеджэр, педагогикэ IэщIагъэр зэзыгъэгъуэтыну хуейхэр нэхъыбэу гъунэгъу республикэхэм къызэрикIыр: Ингушым, Дагъыстэным, Шэшэным.
КъБКъУ-м щIэтIысхьэхэм яхэтщ ЕГЭ-хэм балли 100 къыщызыхьахэр. Абыхэм ящыщщ, псалъэм папщIэ, Шэрэдж районым щыпсэу Муртазовэ Алинэ - ХуитыныгъэмкIэ, экономикэмрэ финансхэмкIэ институтым и дэфтэрхэр иритащ. Къэщкъэтау къуажэм и курыт школыр къэзыуха хъыджэбзым зэрыжиIэмкIэ, нэгъуэщI еджапIэхэм кIуэну егупсысыхакъым: «Си анэмрэ си анэшхуэмрэ ещхьу сэри экономикэм си гъащIэр еспхыну сыхуейщ», - къыхегъэщ абы. Алинэ урысыбзэмкIэ балли 100 къихьащ, обществознаниемкIэ - 99-рэ, математикэмкIэ - 76-рэ.
Фигу къэдгъэкIыжынщи, КъБКъУ-м балли 100 яIэу щIэтIысхьэхэм зэ етыгъуэу сом мин 50 иратынущ.
КъБКъУ-м и пресс-IуэхущIапIэ.
